Teaching English Culture

V dňoch 6. októbra – 12. októbra 2019 som sa zúčastnila štruktúrovaného kurzu Teaching English Culture v anglickom meste York. Hlavným cieľom kurzu bolo rozvinúť pochopenie a poznanie britského života a kultúry, angličtiny ako globálneho jazyka, problematických oblastí v súvislosti s angličtinou ako druhým jazykom. Kurz zároveň poukazoval na vplyv rozličných kultúr na angličtinu. Okrem zlepšenia jazykových zručností, plynulosti a slovnej zásoby sa kurz zameriaval aj na inovatívne vyučovacie metódy a stratégie a vytvorenie kontaktov s účastníkmi z iných európskych krajín.

Medzi účastníkmi kurzu boli učiteľky z Nemecka, Talianska, Ukrajiny, učiteľ z Turecka. Obsah kurzu bol zaujímavý a motivujúci, najmä vďaka výborným lektorom, ktorí reflektovali požiadavky a záujmy účastníkov.

Okrem hlavného obsahu kurzu za najväčší prínos považujem možnosť porovnať vnímanie rovnakého problému rozličnými kultúrami, čo vedie k lepšiemu pochopeniu iných národov a nadviazanie medzinárodných kontaktov. Rovnako veľmi oceňujem možnosť získať informácie o medzinárodných partnerstvách na školách v zahraničí, ich účasti na medzinárodných projektoch a ako koordinátorka projektu na škole aj príklady dobrej praxe pri využívaní programu Erasmus plus na rozvoj školy.

Účasť na zahraničných mobilitách odporúčam všetkým učiteľom, vedeniu aj ostatným zamestnancom ako príležitosť pre vlastný profesionálny rozvoj, ale aj ako možnosť modernizovať, aktualizovať a internacionalizovať školu, na ktorej učia. V súčasnosti žiaci majú možnosti uspieť nielen na slovenskom trhu práce, ale aj v celej Európskej únii a poznatkami, ktoré na podobných kurzoch získame, prispejú k ich úspešnosti.

Mgr. Jaroslava Kadáková